Covid-19 | 8 dinge wat die wêreld anders moet doen | Netwerk24
Covid-19 | 8 dinge wat die wêreld anders moet doen
Betogers in Londen maak beswaar teen verpligte inenting en inentingspaspoorte. Of ons dit wil hê of nie, die wêreld van voor 2020 is 'n hersenskim en ons sal moet leer aanpassings maak gegrond op wat ons die afgelope twee jaar geleer het. Foto: Getty Images
Die wêreld wat ons geken het voor 2020 bestaan nie meer nie; dis 'n hersenskim. Christine Pagel skryf oor sleutelveranderinge wat die toekomstige invloed van Covid-19 kan versag.
Al hoe meer mense smeek om terug te keer na die wêreld van weleer, en met Omikron wat aan die taan is, gee regerings toenemend skiet. Brittanje skrap byvoorbeeld nou sy oorblywende openbare gesondheidsmaatreëls – insluitende verpligte isolasie van koronavirus-gevalle en gratis toetsing. Die nare waarheid is egter – behalwe as die virus muteer na iets ligters – dat die "normale lewe" waarheen ons sal terugkeer gemiddeld korter en krankliker gaan wees as vantevore.
Die siektelas van die bevolking is tans beduidend swaarder. Covid-19 word dikwels met griep vergelyk, asof 'n siekte soortgelyk aan griep wat tot 'n bevolking se reeds bestaande siektelas gevoeg word oukei is (dit ís nie). Om die waarheid te sê, Covid-19 was en bly erger. Die infeksiesterftekoers (die persentasie van mense wat sterf wanneer hulle die siekte opdoen) was aanvanklik sowat tien keer so hoog soos dié van griep. Behandeling, entstowwe en vorige infeksies het sedertdien die sterftekoers laat daal, maar dis steeds twee keer so hoog soos vir griep – en ja, dit geld ook Omikron.